РЕШЕНИЕ НА СЪВЕТА
от 16 юни 2008 година
относно подписването и сключването от името на Европейската общност на Международното споразумение по кафето от 2007 година
(2008/579/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133, във връзка с член 300, параграф 2, първа алинея от него,
като взе предвид предложението на Комисията,
като има предвид, че:
(1)
Международният съвет по кафе одобри текста на Международното споразумение по кафето от 2007 г. с Резолюция № 431 от 28 септември 2007 г.
(2)
Международното споразумение по кафето от 2007 г. беше договорено да замени Международното споразумение по кафето от 2001 г., чийто срок на действие беше продължен до 30 септември 2008 г.
(3)
Международното споразумение по кафето от 2007 г. е открито за подписване и депозиране на инструментите за ратификация, приемане или одобрение до 31 август 2008 г.
(4)
Общността е страна по Международното споразумение по кафето от 2001 г., поради което е в неин интерес да одобри Международното споразумение по кафето от 2007 г., което го заменя,
РЕШИ:
Член 1
Одобрява се от името Общността Международното споразумение по кафето от 2007 г.
Текстът на споразумението е приложен към настоящото решение.
Член 2
Председателят на Съвета е оправомощен да посочи лицето(ата), упълномощено(и) да подпише(ат) споразумението и да депозира(т) инструмента за одобрение от името на Общността заедно с декларацията, приложена към настоящото решение, до 31 август 2008 г.
Член 3
Настоящото решение се публикува в Официален вестник на Европейския съюз.
Съставено в Люксембург на 16 юни 2008 година.